Document ID: /roh_data/filtered/fineweb-2-filterrobots_roh.jsonl.gz/34436

Quest onn daventa il Chalandamarz unfrenda dal coronavirus. Suenter l'Engiadina, la Val Müstair e la Bregaglia, na datti uss er a Lai nagina festa da Chalandamarz. Sco il manader da la scola da Vaz Martin Langenegger ha ditg sin dumonda da RTR, na lubeschia il chantun betg l'occurrenza.
Il venderdi han er ils presidents da las vischnancas da l’Engiadina Bassa e Val Müstair decidì da stritgar il Chalandamarz. Ed er en la Bregaglia han las autoritads ditg giu il Chalandamarz per quest onn.
Gia la gievgia saira han las vischnancas da l'Engiadin'Ota decis da desister dal eveniment, sco il president communal da Zuoz Andrea Gilli ha confermà envers RTR.
Il cusseglier guvernativ Peter Peyer aveva cusseglià da desister d'occurrenzas publicas, nua ch’i vegnia spetgà fullas da glieud, tranter auter blers turists.
RTR novitads 18:00